钦定古今图书集成/明伦汇编/官常典/第649卷 > 林腾蛟
## 钦定古今图书集成/明伦汇编/官常典/第649卷 > 林腾蛟

按《广东通志》：“腾蛟，字士才，福建永安人。嘉靖二十七
年，以进士知新会。先是，邑苦苛政，腾蛟至，一切厘革
之。性敏而果断，喜抑豪强。贼掾谢大用群无赖，肆劫
里中，倚长潭盗何贰辈为声援。腾蛟得其状，欲密讨
之，有语及者，置不答。适新宁贼啸聚金鸡山，佯为追
捕，至水口，遂移兵袭大用，擒之，斩首三十级，俘获无”
算。方欲讨何贰，会母讣至，即使人招贰护行，且曰：“汝
素蓄毒弩，宜以为卫。”贰信之，请归治具。与之期，密遣
骁勇伺便缚之，馀众奔白芒海，生擒六十人，斩首，四
境晏然。比去，民思之。后擢监察御史。